ՀՀ ԳԱԱ Արվեստի ինստիտուտի նախաձեռնությամբ և ՀՀ նախագահ Սերժ Սարգսյանի հովանու ներքո իրականացվող երիտասարդ գիտնականների աջակցության ծրագրի շրջանակներում, Հայաստանի Երիտա­սար­դական հիմնադրամի ֆինանսավորմամբ, 2013 թվականի նոյեմբերի 15-ին ՀՀ ԳԱԱ նախագահության նիստերի դահլիճում մեկնարկեց Երիտասարդ հայ արվեստաբանների գիտական 8-րդ նստաշրջանը՝ նվիրված ՀՀ ԳԱԱ հիմնադրման 70-ամյա հոբելյանին: Գիտական նստաշրջանի մյուս նիստերը գումարվեցին 2013 թվականի նոյեմբերի 15-ին, 16-ին ՀՀ ԳԱԱ գիտաժողովների տանը: Եռօրյա նստաշրջանի չորս նիս­տերի ընթացքում ընթերցվեցին 40 զեկուցում, որոնցում ներկայացվեցին արվեստա­գի­տության տարբեր գիտաճյուղերը. կերպարվեստագիտություն, երաժշտագի­տություն, ճար­տարա­պետության պատ­մություն և կինոգիտություն: Նստաշրջանի աշխատանքներին մասնակցեցին երիտա­սարդ գիտնականներ ՀՀ ԳԱԱ Արվեստի ինստիտուտից, Երևանի գեղարվեստի պետական ակադեմիայից, Երևանի Կոմիտասի անվան պետական կոնսեր­վատորիայից, Երևանի պե­տա­կան համալսարանից, Խ. Աբովյանի անվան հայկական պետական մանկավարժական համալսարանից, Մ.Մաշտոցի անվան Մատենադարանից, Վանաձորի Հովհ. Թումանյանի անվան պետական մանկավարժական ինստիտուտից, Երևանի Սայաթ-Նովայի անվան երաժշտական դպրոցից: Մասնակցեցին նաև երիտասարդ արվեստաբաններ Ռուսաստանի Դաշնությունից (Նովոսիբիրսկի ճարտարապետության և գեղարվեստի պետական ակա­դե­միա), Իրանի Իսլամական Հանրապետությունից: Ամիսներ անց ՀՀ ԳԱԱ արվեստի ինստի­տուտի գիտական խորհրդի որոշմամբ լույս տեսավ նստաշրջանի նյութերի ժողովածուն: